ทามะสวมหมวกนายสถานี
ทามะแต่งตัวเป็น "อัศวินแห่งวากายามะ" ซึ่งได้รับแต่งตั้งจากผู้ว่าราชการจังหวัดวากายามะ
สถานีคิชิ ในเมืองคิโนกาวะ
ตู้รถไฟ 2270 series EMU ที่ตกแต่งลวดลายเป็น "ทามาเด็นชะ" เดือนเมษายน ค.ศ. 2009
**ทามะ** (ญี่ปุ่น: たま; 29 เมษายน ค.ศ. 1999 – 22 มิถุนายน ค.ศ. 2015) เป็นแมวสามสีเพศเมียซึ่งเป็นนายสถานีรถไฟของสถานีคิชิ เมืองคิโนกาวะ จังหวัดวากายามะ ประเทศญี่ปุ่น

เดือนเมษายน ค.ศ. 2006 บริษัทรถไฟฟ้าวากายามะได้ปรับปรุงสถานีทั้งหมดบนเส้นทางสายคิชิกาวะจากแบบที่ใช้คนควบคุม เป็นแบบที่ไม่ต้องใช้คนควบคุม เพื่อลดค่าใช้จ่าย นายสถานีของสถานีรถไฟเหล่านี้จะเลือกมาจากลูกจ้างของธุรกิจท้องถิ่นที่อยู่ใกล้เคียงกับสถานีนั้น ๆ สำหรับสถานีคิชิ ผู้ได้รับเลือกเป็นนายสถานีคือ โทชิโกะ โคยามะ เจ้าของร้านขายของชำที่อยู่ใกล้เคียง โคยามะได้เลี้ยงแมวทามะเอาไว้ รวมถึงแมวจรจัดอื่น ๆ อีกหลายตัว โดยไปให้ข้าวพวกมันกินที่บริเวณสถานี

เดือนมกราคม ค.ศ. 2007 บริษัทเดินรถไฟได้ประกาศให้ทามะ เป็นนายสถานีรถไฟอย่างเป็นทางการ ในฐานะนายสถานี หน้าที่ของทามะคือการต้อนรับผู้โดยสาร ตำแหน่งนี้มาพร้อมกับหมวกประจำตำแหน่งนายสถานี ทามะได้รับเงินเดือนเป็นอาหารแมวจากบริษัทรถไฟโดยไม่เสียค่าใช้จ่าย

ผลจากการประกาศแต่งตั้งทามะ ทำให้อัตราการโดยสารรถไฟเพิ่มขึ้นทันที 17% เมื่อเปรียบเทียบกับเดือนมกราคม ค.ศ. 2006 เมื่อถึงเดือนมีนาคม ค.ศ. 2007 อัตราการโดยสารรถไฟก็ยังสูงกว่าช่วงเดียวกันของปีก่อนถึง 10% ผลจากการศึกษาประมาณว่า ชุมชนโดยรอบสถานีรถไฟของทามะมีเงินหมุนเวียนเพิ่มขึ้น 1,100 ล้านเยน  ในเดือนมกราคม ค.ศ. 2008 ทามะได้รับการเลื่อนขั้นให้เป็น "ซูเปอร์นายสถานีรถไฟ" (super station master) ในงานเฉลิมฉลองครบรอบปี โดยมีประธานบริษัทเดินรถไฟและนายกเทศมนตรีมาร่วมงาน ผลจากการเลื่อนขั้นครั้งนี้ทำให้ทามะได้เป็น "ผู้หญิงเพียงคนเดียวในตำแหน่งบริหาร" ของบริษัทเดินรถไฟแห่งนั้น ตำแหน่งใหม่นี้มี "สำนักงาน" ประจำด้วย โดยดัดแปลงจากห้องจำหน่ายตั๋ว และติดตั้งถาดทรายแมวเอาไว้ จากนั้นต่อมาในเดือนมกราคม ค.ศ. 2014 ทามะก็ได้รับการเลื่อนขั้นเป็น "อุลตร้านายสถานีรถไฟ" (ultra station master) ส่วนตำแหน่งเดิม "ซูเปอร์นายสถานีรถไฟ" นิตามะที่ประจำอยู่สถานีอิดากิโซะเป็นผู้รับช่วงต่อแทน

ทีมงานของทามะประกอบด้วยผู้ช่วยนายสถานีสองตัว คือ จิบิ (เกิด 12 พฤษภาคม ค.ศ. 2000) และ มีโกะ (เกิด 3 ตุลาคม ค.ศ. 1998) ทามะได้ปรากฏตัวในสารคดีเกี่ยวกับแมว ชื่อ *La Voie du chat* ในภาษาฝรั่งเศส และ *Katzenlektionen* ในภาษาเยอรมัน สร้างโดยนักสร้างภาพยนตร์ชาวอิตาลี Myriam Tonelotto, ออกอากาศทางสถานีโทรทัศน์ยุโรป ARTE ในเดือนเมษายน ค.ศ. 2009

เส้นทางรถไฟสายคิชิกะวะได้ประกาศเปิดตัวตู้ขบวนใหม่ ชื่อ "ทามาเด็นชะ" (รถไฟของทามะ) ซึ่งตกแต่งเป็นลวดลายการ์ตูนเกี่ยวกับทามะทั้งขบวน เริ่มเปิดให้บริการในฤดูใบไม้ผลิ ปี ค.ศ. 2009

เดือนพฤษภาคม ค.ศ. 2015 ทามะต้องหยุดพักงานรักษาตัวเนื่องจากมีอาการโพรงจมูกอักเสบ และต่อมาในวันที่ 22 มิถุนายนปีเดียวกัน ทามะก็เสียชีวิตลงด้วยภาวะหัวใจล้มเหลวเฉียบพลัน รวมอายุได้ 16 ปี (เทียบเท่ากับคนอายุ 80 ปี)

ในปี ค.ศ. 2017 กูเกิล ดูเดิลได้ฉลองวันเกิดครบรอบ 18 ปีให้แก่ทามะ

อ้างอิง
-------

1. ↑  "Cat named stationmaster". Japan Probe. 2007-01-14. คลังข้อมูลเก่าเก็บจากแหล่งเดิมเมื่อ 2009-07-10. สืบค้นเมื่อ 2008-05-29.
2. ↑  "Tama is the purr-fect antidote to financial gloom: study". Yahoo! News. 2008-10-05. เก็บจากแหล่งเดิมเมื่อ 2008-10-10. สืบค้นเมื่อ 2008-10-05. (AFP)
3. ↑  "This conductor's got a cat's tongue". Independent Online (South Africa). 2008-05-24. คลังข้อมูลเก่าเก็บจากแหล่งเดิมเมื่อ 2009-03-25. สืบค้นเมื่อ 2008-05-29.
4. ↑  "たま駅長とニタマ駅長がダブル昇進！". 和歌山電鐵. 2014-05-01. คลังข้อมูลเก่าเก็บจากแหล่งเดิมเมื่อ 2015-06-27. สืบค้นเมื่อ 2015-06-28.
5. ↑  "Japanese railway turns to feline 'stationmaster' for help". Yahoo! News. 2008-05-24. เก็บจากแหล่งเดิมเมื่อ 2008-05-26. สืบค้นเมื่อ 2008-05-29. (AFP)
6. ↑  "สำเนาที่เก็บถาวร". คลังข้อมูลเก่าเก็บจากแหล่งเดิมเมื่อ 2009-07-11. สืบค้นเมื่อ 2009-09-05.
7. ↑  "和歌山の駅長 三毛猫の「たま」死ぬ". NHK NEWSWEB. 2015-06-24. คลังข้อมูลเก่าเก็บจากแหล่งเดิมเมื่อ 2015-06-24. สืบค้นเมื่อ 2015-06-26.
8. ↑  "Tama's 18th Birthday". *Google Doodle*. สืบค้นเมื่อ May 1, 2017.

แหล่งข้อมูลอื่น
---------------

* Wakayama Electric Railway Company Limited (ญี่ปุ่น)
* Kishigawa Line Blog เก็บถาวร 2009-02-08 ที่ เวย์แบ็กแมชชีน (ญี่ปุ่น)